<classify> MBUNGE wa Viti Maalumu, Halima Bulembo CCM amesema kitendo cha wanafunzi wanaosoma shule binafsi kunyimwa mikopo ya elimu ya juu ni ubaguzi unaotakiwa kuondolewa, badala yake kigezo kiwe ufaulu.Alikuwa anauliza swali la nyongeza ambapo alisema, Sasa hivi mikopo elimu ya juu inatolewa kwa ubaguzi mfano mwanafunzi aliyesoma Shule ya Feza akapata alama ya kwanza na mwenzake aliyepata hivyo hivyo lakini amesoma Sekondari ya Msalato atapewa mkopo lakini aliyesoma Feza hatapewa... sababu aliyesoma Feza ni mtoto wa kishua na aliyesoma Msalato ni masikini, Je, Wizara Elimu, Sayansi na Teknolojia haioni sasa wakati umefika kuachana na ubaguzi huo? Alieleza kuwa huo ni ubaguzi wa hali ya juu kwa kuwa kila mmoja anajua namna wazazi wanavyohangaika kutafuta fedha kuwapeleka shule nzuri na haimaanishi wana fedha nyingi sana.Akijibu Naibu Waziri wa Viwanda na Biashara, Stella Manyanya alisema kumewekwa vigezo vya mtu kupatiwa mikopo hiyo na wanaopewa ni wale wenye uhitaji. Katika swali la msingi, Mbunge wa Mchinga, Hamidu Bobali CUF alihoji serikali haioni umuhimu wa kukipandisha hadhi Chuo cha Mwalimu Nyerere na kuwa chuo kikuu. Je, kwa nini serikali haipeleki fedha za maendeleo katika chuo hicho kama zinavyopangwa? aliuliza.Naibu Waziri, Ofisi ya Rais, Tawala za Mikoa na Serikali za Mitaa Tamisemi Mwita Waitara alisema mpango wa serikali kwa sasa si kupandisha hadhi vyuo vilivyopo, bali ni kuboresha mazingira ya vyuo vikuu vilivyopo kwa kukarabati na kujenga miundombinu. Alisema pia vyuo hivyo viwe na vifaa vya kisasa na kuwa na wahadhiri wengi zaidi wenye shahada ya uzamivu.Hatua hizo zitawezesha kuongeza nafasi za udahili na kuimarisha ubora wa elimu itolewayo, alisema. Waitara alisema jitihada zinazofanywa ni pamoja na kupata wataalamu zaidi katika fani zenye uhaba ambapo chuo kimepeleka wanataaluma 33 kwenda kusoma shahada za uzamivu. Kuongeza miundombinu ya chuo kama vile ujenzi wa vyumba vya madarasa na kumbi za mihadhara, ambapo ujenzi wa ukumbi wenye uwezo wa kuchukua wanafunzi 330 kwa wakati mmoja umekamilika na kuzinduliwa Aprili Mosi mwaka huu, alisema. Alisema serikali imekuwa ikipeleka fedha za maendeleo katika chuo hicho kadri fedha hizo zinavyopatikana.  <topic>: kitaifa 